Document ID: 32001L0027

Οδηγία 2001/27/ΕΚ της Επιτροπής
της 10ης Απριλίου 2001
για την προσαρμογή στην τεχνική πρόοδο της οδηγίας 88/77/EΟΚ του Συμβουλίου για την προσέγγιση των νομοθεσιών των κρατών μελών σχετικά με τα μέτρα που πρέπει να ληφθούν κατά των εκπομπών αερίων και σωματιδιακών ρύπων από τους κινητήρες ανάφλεξης με συμπίεση που χρησιμοποιούνται σε οχήματα, καθώς και κατά των εκπομπών αερίων ρύπων από κινητήρες επιβαλλόμενης ανάφλεξης που τροφοδοτούνται με φυσικό αέριο ή υγραέριο και χρησιμοποιούνται σε οχήματα
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 88/77/EΟΚ του Συμβουλίου, της 3ης Δεκεμβρίου 1997, για την προσέγγιση των νομοθεσιών των κρατών μελών σχετικά με τα μέτρα που πρέπει να ληφθούν κατά της εκπομπής αερίων ρύπων από ντιζελοκινητήρες προοριζόμενους να τοποθετηθούν σε οχήματα(1), όπως τροποποιήθηκε τελευταία από την οδηγία 1999/96/EΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 4,
Εκτιμώντας τα ακόλουθα:
(1) Η οδηγία 88/77/EΟΚ είναι μία από τις επιμέρους οδηγίες για τη διαδικασία έγκρισης τύπου που προβλέπεται στην οδηγία 70/156/EΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν στην έγκριση τύπου των μηχανοκινήτων οχημάτων και των ρυμουλκουμένων τους(3), όπως τροποποιήθηκε τελευταία από την οδηγία 2000/40/EΚ του Ευρωπαϊκού Κοινοβουλίου και του Συμβουλίου(4).
(2) Στην οδηγία 1999/96/ΕΚ προβλέπονται νέοι κύκλοι δοκιμών για τις εκπομπές και νέες προδιαγραφές για να αποτρέπεται η χρήση συστήματος αναστολής ή/και ανορθολογική μέθοδος ελέγχου των εκπομπών. Είναι πλέον σκόπιμο να καταστούν αυστηρότερες αυτές οι απαιτήσεις και να παρασχεθεί στις αρχές το μέσο για να καθορίζουν κατά πόσο στους κινητήρες χρησιμοποιούνται συστήματα αναστολής ή/και ανορθολογικές στρατηγικές ελέγχου των εκπομπών υπό κανονικές συνθήκες χρήσης, ούτως ώστε να αλλοιώνονται οι επιδόσεις των κινητήρων εις βάρος του ελέγχου των εκπομπών.
(3) Είναι γενικώς αποδεκτό ότι οχήματα με αέριο καύσιμο μπορούν να αποτελέσουν ρεαλιστική και ωφέλιμη για το περιβάλλον εναλλακτική δυνατότητα έναντι των πετρελαιοκίνητων οχημάτων όσον αφορά τις εκπομπές αερίων ρύπων. Ορισμένοι κινητήρες αερίου, παρότι είναι δυνατόν να επιτυγχάνουν τις οριακές τιμές εκπομπών που καθορίζονται στην οδηγία 1999/96/ΕΚ, λόγω του σχεδιασμού τους είναι δύσκολο να πληρούν τα κριτήρια ελέγχου που προβλέπονται για τον κύκλο δοκιμών όσον αφορά την ακρίβεια με την οποία ο κινητήρας αερίου ανταποκρίνεται στις μεταβολές της ταχύτητας, της ροπής και της ισχύος που απαιτούνται από τον Ευρωπαϊκό Κύκλο Μεταβατικών Συνθηκών (ETC). Προκειμένου να αποφευχθεί ο καθορισμός απαίτησης για το σχεδιασμό κινητήρων αερίου, ενώ παράλληλα να τηρείται η βασική ιδέα του ελεύθερου σχεδιασμού που διέπει το σύστημα εγκρίσεων τύπου και προκειμένου να προωθηθεί η ανάπτυξη της αγοράς των οχημάτων με αέριο καύσιμο, είναι σκόπιμο να προβλεφθεί, μόνο για τους κινητήρες αερίου, η τροποποίηση των στατικών κριτηρίων αξιολόγησης κατά τις δοκιμές έγκρισης τύπου. Η εξέλιξη της τεχνολογίας κινητήρων αερίου πρέπει να εξεταστεί στο μέλλον, ώστε να επιβεβαιωθεί ή να τροποποιηθεί αυτή η διάταξη για τους κινητήρες αερίου.
(4) Πρέπει να ορισθούν εκ νέου τα καύσιμα αναφοράς τα οποία είναι απαραίτητα για τη δοκιμή κινητήρων που χρησιμοποιούν ως καύσιμο το φυσικό αέριο, ώστε να περιλαμβάνεται η ευρύτερη κάλυψη όσον αφορά το συντελεστή μεταβολής του λ (Sλ) των αερίων καυσίμων διαφόρων συνθέσεων, τα οποία διατίθενται στην αγορά. Πρέπει επίσης να ορισθούν εκ νέου τα καύσιμα αναφοράς που είναι αναγκαία για τις δοκιμές κινητήρων που χρησιμοποιούν υγραέριο, ώστε να καλυφθούν επίσης όσο το δυνατόν ευρύτερα τα καύσιμα που διατίθενται στην αγορά.
(5) Είναι σκόπιμο να γίνουν κατάλληλες τεχνικές τροποποιήσεις στις ισχύουσες διαδικασίες μέτρησης και δειγματοληψίας, ώστε να καταστεί δυνατή η ευρωπαϊκή έγκριση τύπου οχημάτων και κινητήρων που χρησιμοποιούν αιθανόλη.
(6) Tα μέτρα που προβλέπονται στην παρούσα οδηγία συμφωνούν με τη γνώμη της επιτροπής για την προσαρμογή στη τεχνική πρόοδο που συστάθηκε δυνάμει της οδηγίας 70/156/EΟΚ,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα της οδηγίας 88/77/EΟΚ τροποποιούνται σύμφωνα με το παράρτημα της παρούσας οδηγίας.
Άρθρο 2
1. Από την 1η Οκτωβρίου 2001, τα κράτη μέλη:
α) μπορούν να αρνούνται τη χορήγηση έγκρισης τύπου ΕΚ ή την έκδοση του εγγράφου που προβλέπεται στην τελευταία περίπτωση του άρθρου 10, παράγραφος 1 της οδηγίας 70/156/EΟΚ ή επίσης τη χορήγηση εθνικής έγκρισης τύπου για τύπους οχημάτων που χρησιμοποιούν κινητήρα ανάφλεξης με συμπίεση ή κινητήρα αερίου, ή
β) μπορούν να εμποδίζουν την καταχώρηση, πώληση, θέση σε κυκλοφορία ή χρησιμοποίηση παρόμοιων νέων οχημάτων, ή
γ) μπορούν να αρνούνται τη χορήγηση έγκρισης τύπου ΕΚ για τύπους κινητήρων ανάφλεξης με συμπίεση ή κινητήρων αερίου, ή
δ) μπορούν να εμποδίζουν την πώληση ή χρησιμοποίηση νέων κινητήρων ανάφλεξης με συμπίεση ή κινητήρων αερίου,
αν δεν πληρούνται οι απαιτήσεις της οδηγίας 88/77/EΟΚ, όπως τροποποιείται με την παρούσα οδηγία.
2. Από την 1η Οκτωβρίου 2001, τα κράτη μέλη:
α) μπορούν να μην χορηγούν πλέον έγκριση τύπου ΕΚ ή να μην εκδίδουν το έγγραφο που προβλέπεται στην τελευταία περίπτωση του άρθρου 10 παράγραφος 1 της οδηγίας 70/156/EΟΚ, και
β) θα αρνούνται τη χορήγηση εθνικής έγκρισης τύπου,
για τύπους κινητήρων ανάφλεξης με συμπίεση ή αερίου και για τύπους οχημάτων που κινούνται από κινητήρα ανάφλεξης με συμπίεση ή κινητήρα αερίου, στις περιπτώσεις όπου δεν πληρούνται οι απαιτήσεις της οδηγίας 88/77/EΟΚ, όπως τροποποιείται με την παρούσα οδηγία.
3. Από την 1η Οκτωβρίου 2001, και με εξαίρεση τόσο τα οχήματα και τους κινητήρες που προορίζονται για εξαγωγή σε τρίτες χώρες, όσο και τους ανταλλακτικούς κινητήρες για οχήματα που βρίσκονται ήδη σε κυκλοφορία, τα κράτη μέλη:
α) θα θεωρούν ότι τα πιστοποιητικά συμμόρφωσης τα οποία συνοδεύουν τα καινούργια οχήματα ή τους καινούργιους κινητήρες και τα οποία εκδόθηκαν σύμφωνα με την οδηγία 70/156/EΟΚ, δεν ισχύουν πλέον για τους σκοπούς του άρθρου 7 παράγραφος 1 της εν λόγω οδηγίας, και
β) θα απαγορεύουν την καταχώρηση, την πώληση, τη θέση σε κυκλοφορία ή τη χρήση καινούργιων οχημάτων, καθώς και την πώληση και την χρήση καινούργιων κινητήρων,
για τύπους κινητήρων ανάφλεξης με συμπίεση και για τύπους οχημάτων που κινούνται από κινητήρα ανάφλεξης με συμπίεση, στις περιπτώσεις όπου δεν ικανοποιούνται οι απαιτήσεις της οδηγίας 88/77/EΟΚ, όπως τροποποιείται με την παρούσα οδηγία.
4. Από την 1η Οκτωβρίου 2003, και με εξαίρεση τόσο τα οχήματα και τους κινητήρες που προορίζονται για εξαγωγή σε τρίτες χώρες, όσο και τους ανταλλακτικούς κινητήρες για οχήματα που βρίσκονται ήδη σε κυκλοφορία, τα κράτη μέλη:
α) θεωρούν ότι τα πιστοποιητικά συμμόρφωσης τα οποία συνοδεύουν τα καινούργια οχήματα ή τους καινούργιους κινητήρες και τα οποία εκδόθηκαν σύμφωνα με την οδηγία 70/156/EΟΚ, δεν ισχύουν πλέον για τους σκοπούς του άρθρου 7 παράγραφος 1 της εν λόγω οδηγίας, και
β) απαγορεύουν την καταχώρηση, την πώληση, τη θέση σε κυκλοφορία ή τη χρήση καινούργιων οχημάτων, καθώς και τη πώληση και την χρήση καινούργιων κινητήρων,
για τύπους κινητήρων αερίου και για τύπους οχημάτων που κινούνται από κινητήρα αερίου, στις περιπτώσεις όπου δεν πληρούνται οι απαιτήσεις της οδηγίας 88/77/EΟΚ, όπως τροποποιείται με την παρούσα οδηγία.
5. Τα κράτη μέλη θεωρούν ότι η συμμόρφωση με τις απαιτήσεις της παρούσας οδηγίας αποτελεί επέκταση της έγκρισης τύπου, μόνο στην περίπτωση ενός νέου κινητήρα ανάφλεξης με συμπίεση ή ενός νέου οχήματος που κινείται από κινητήρα ανάφλεξης με συμπίεση, για τα οποία έχει προηγουμένως χορηγηθεί έγκριση τύπου σύμφωνα με τις απαιτήσεις της οδηγίας 88/77/ΕΟΚ, όπως τροποποιήθηκε με την οδηγία 1999/96/ΕΚ. Όσον αφορά τα εν λόγω οχήματα, οι απαιτήσεις του άρθρου 2 παράγραφος 3 εφαρμόζονται από την 1η Απριλίου 2002.
Άρθρο 3
1. Τα κράτη μέλη θεσπίζουν και δημοσιεύουν πριν από την 1η Οκτωβρίου 2001 τις αναγκαίες διατάξεις για να συμμορφωθούν με την παρούσα οδηγία. Ενημερώνουν αμέσως την Επιτροπή σχετικά.
Εφαρμόζουν τις εν λόγω διατάξεις από την 1η Οκτωβρίου 2001.
Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
2. Τα κράτη μέλη κοινοποιούν στην Επιτροπή το κείμενο των κυρίων διατάξεων της εθνικής νομοθεσίας που θεσπίζουν στον τομέα που διέπεται από την παρούσα οδηγία.
Άρθρο 4
Η παρούσα οδηγία αρχίζει να ισχύει την τρίτη ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 10 Απριλίου 2001.

Labels: 8
15
20